BMW 100 mingdan ko‘proq elektromobil sotdi

BMW kompaniyasi BMW i bo‘limining 3 yilligini nishonladi. Kompaniya 2013 yilda subbrendi ishga tushirilishi vaqtidan beri butun dunyo bo‘ylab elektr dvigatelli mashinalardan 100 ming dona sotgan.
Kompaniyaning eng ko‘p sotiluvchi elektrokari i3 xetchbeki hisoblanadi, bu mashinadan umumiy hisobda 60 mingdan ko‘proq sotilgan. Model "sof" elektr dvigatelli hamda quvvatlash uchun ishlatiladigan ikki silindrli qo‘shimcha ichki yonuv dvigatelli variantda taklif qilinadi. Elektrokar yaqinda yangi batareya bilan jihozlandi va buning evaziga avtomobilning yurish zaxirasi 1,5 barobarga oshdi.
BMW i8 gibrid kupesi butun dunyo bo‘ylab 10 mingdan ko‘proq sotildi. Bu mashinada eDrive elektr dvigateli bilan birga 1,5 litrli turbomotor o‘rnatilgan. Yana 30 mingta iPerformance avtomobilidan sotildi. Bu brend ostida BMW’ning oddiy modellari negizida qurilgan gibridlar sotiladi, bular: 740Le xDrive va 330e sedanlari, X5 xDrive40e va X1 xDrive25Le krossoverlari, 225xe kompaktveni.
Yaqinda BMW Group MINI Cooper S E Countryman ALL4 gibridini namoyish qildi. BMW 2018 yilda i8 Roadster, 2019 yilda MINI, 2020 yilda esa BMW X3 elektrokari ishlab chiqarishni rejalashtirgan. 
Hozirda kompaniya o‘z ustuvor yo‘nalishlarini o‘zgartirmoqda: kompaniya "yashil" texnologiyalarni rivojlantirishda muayyan muvaffaqiyatlarga erishgani sababli, o‘zining ilg‘or bo‘limini avtopilotli avtomobillarni ishlab chiqarishga yo‘naltiradi. BMW iNEXT shartli nomiga ega kompaniyaning bunday modeldagi birinchi mashinasi 2020-yillar boshida paydo bo‘ladi.